17 Ha Jesu a le lefatšeng, o ile a re o labalabela ho ba le khanya eo a neng a e-na le eona le Ntate oa hae leholimong. (Joh. 17:5) Ha ho letho le bontšang hore o ne a batla ntho e fetang eo. O ne a sa lebella hore a fuoe boemo bo phahameng. Empa Jehova o ile a etsa’ng? O ile a bontša hore o nka Jesu e le motho oa bohlokoa ka hore a mo etsetse ntho eo a sa e lebellang. A mo tsosetsa “boemong bo phahameng” ’me a mo fa ntho eo ho seng motho ea neng a kile a e fuoa ka nako eo, e leng ho phela ka ho sa feleng e le motho oa moea. * (Bafil. 2:9; 1 Tim. 6:16) Jehova o ile a bontša ka tsela e ikhethang hore o tseba Jesu le hore o ananela tsela eo a mo sebelelitseng ka eona ka botšepehi.